Bring spesiale eenhede terug na polisie, vra vakbonde | Netwerk24
Bring spesiale eenhede terug na polisie, vra vakbonde
Deur Ané van Zyl 13 Januarie 2020 18:00
Die Suid-Afrikaanse polisie-vakbond (Sapu) vra vir ’n dringende sitting met die polisie by die bedingingsraad om gespesialiseerde polisie-eenhede in die land te hervestig.
“Sapu is van mening dat die volgende logiese stap die herinstelling van gespesialiseerde polisie-eenhede is,” sê die vakbond in ’n verklaring.
Sapu sê dié gespesialiseerde eenhede, soos die eenhede vir moord en roof, goud en diamante, asook bendes, wat van 2006 tot 2008 ontbind is, moet weer in die lewe geroep word. Bende-eenhede is intussen in spesifieke gebiede, soos die Wes-Kaap, teruggebring.
Die vakbond sê daar kan nie meer bekostig word om te sloer nie, aangesien die gewelddadige moorde in Suid-Afrika nou al byna 60 per dag bereik.
Sapu en die gevangenisvakbond, Popcru, stem saam die gespesialiseerde eenhede moet teruggebring word – nie net in die Wes-Kaap nie, maar ook nasionaal.
Mncedisi Mbolekwa, sekretaris van Popcru in die Wes-Kaap, sê so ’n stap sal die veiligheid van burgers bevorder en tot voordeel wees van diegene in gebiede met hoë misdaadsyfers.
“Dit sal goed wees as daar spesifiek gefokus word op sekere misdade en misdaad-gebiede. Ons verwelkom die idee,” sê hy.
Hy sê bestaande eenhede soos die bende-eenheid in die Wes-Kaap en die eenhede vir georganiseerde misdaad “uitstekende werk” doen, en dat dit beslis voortgesit moet word.
Dit sal goed wees as daar spesifiek gefokus word op sekere misdade en misdaad-gebiede. Ons verwelkom die idee.
Meer oor: Popcru | Sapu | Spesiale Polisie-Eenhede
Sapu: Bring polisie se spesiale eenhede terug